**Vyhlásenie o rozpornosti**

Návrh zákona o ochrane oznamovateľov protispoločenskej činnosti a o zmene a doplnení niektorých zákonov sa predkladá s rozpormi s

1. Republikovou úniou zamestnávateľov,
2. Slovenskou advokátskou komorou.

**Republiková únia zamestnávateľov** žiadala

1. predlženie lehoty na preverenie oznámenia zamestnávateľom z 90 dní na 180 dní a predĺženie dodatočnej lehoty z 30 na 60 dní, keďže navrhované lehoty považuje za krátke,
2. zníženie sankcie za správny delikt z navrhovaných 20 000 eur na 10 000 eur, keďže hornú hranicu pokuty považuje za dostatočne vysokú.

Tak lehoty, ako aj horná hranica pokuty za správny delikt v návrhu zákona sú rovnaké ako v platnom znení, vyhovením pripomienkam RÚZ by sa oslabila ochrana oznamovateľa v porovnaní so súčasnou právnou úpravou.

**Slovenská advokátska komora** žiadala

upraviť výšku odmeny oznamovateľa z dôvodov, že trestný čin neoznámenia trestného činu je v zásade dostatočný mantinel pre to, aby sa trestné činy oznamovali, ak je naozaj dôvodné podozrenie a odmeňovať oznamovateľov za oznamovanie „protispoločenskej činnosti“ môže byť nevhodnou motiváciou na zárobok.

Predkladateľ má za to, že návrh zákona má poskytnúť lepší právny rámec ochrany oznamovateľovom v porovnaní s platným stavom na základe poznatkov aplikačnej praxe. Z uvedeného vyplýva, že akákoľvek úprava výšky odmeny smerom nadol je v rozpore so základným poslaním návrhu zákona. Cieľom návrhu zákona je pozitívne motivovať oznamovateľov, preto nemožno prijať argumentáciu, že oznamovateľ by mal byť dostatočne motivovaný hrozbou trestu pre trestný čin neoznámenia trestného činu (neúčinnosť motivácie represiou dokazuje aj nízky počet spáchaných trestných činov neoznámenia trestného činu z hľadiska ich objasnenosti). Sme toho názoru, že hlavnou motiváciou oznamovateľov nie je odmena, ktorá má byť, tak ako aj v súčasnosti, nenárokovateľná, ale snaha o nápravu a odmena je nástrojom ocenenia občianskej statočnosti a zmiernenia prípadných negatívnych dôsledkov na ekonomické postavenie oznamovateľa vyvolaných oznámením závažnej protispoločenskej činnosti.